प्रसिद्ध शब्द संयोजक मिस्टर पिंकाट के बारे में आप सबने सुना ही होगा वे कभी भारत नहीं गए थे। वे ब्रिटेन में ही रहते थे और १८३६-१८९६ तक एक साधारण छापेख़ाने में कंपोज़र का काम करते हुए कंपोज़िंग और प्रूफ़ रीडिंग करते-करते वे भारतीय भाषाओं में रुचि लेने लगे। बाद में वे प्रसिद्ध एलन कंपनी के मुद्रणालय में मैनेजर हो गए। उनके ही प्रयास से उन दिनों हिंदी से संबंधित अनेक लेख ब्रिटेन के अख़बारों में छपे। यह बात बहुत कम लोग जानते हैं कि पिंकाट जी की हिंदी की पुस्तकें अपने समय में ब्रिटिश सिविल सर्विस के पाठयक्रम में सम्मिलित थीं। पिंकाट जी के द्वारा की गई श्रेष्ठ हिंदी पुस्तकों की आलोचनाएँ ब्रिटिश अख़बारों में उन दिनों छपा करती थीं। बनारस के बहुत से हिंदी साहित्य शास्त्री पिंकाट जी के मित्र थे जिनसे उनके विचार-विमर्श पत्रों द्वारा चलते रहते थे। आगे चलकर पिंकाट जी हिंदी भाषा साहित्य के विषय में ब्रिटिश सरकार की दृष्टि में एक प्रामाणिक विद्वान के रूप में प्रतिष्ठित हुए। पिंकाट जी ने उस सदी में व्यापार जगत के लिए इंग्लैंड से हिंदी और उर्दू में ऐसी कई पत्रिकाएँ निकाली जिसका वितरण भारत में किया जाता था। इस तरह पिंकाट जी जब तक जीवित रहे हिंदी को इंग्लैंड में भाषा और साहित्य के रूप में संवर्धित करने का महत्वपूर्ण कार्य करते रहे।